Gorján Ferenc

Vezérigazgató Úr részére

Debreceni Vízmű Zrt.

 tárgy: közérdekű adatigénylés

Tisztelt Vezérigazgató Úr!

A Mikepércsi Anyák a Környezetért Egyesület (továbbiakban: Egyesület) közérdekű adatigényléssel fordul a Debreceni Vízmű Zrt-hez (továbbiakban: Vízmű). A közérdekű adatigénylést az információs önrendelkezési jogról és az információszabadságról szóló 2011. évi CXII. törvény (továbbiakban: Infotv.) 26.§ (1) és (3) bekezdései, a 28.§ (1) bekezdése, a 29.§ (1)-(2) bekezdései, valamint a környezet védelmének általános szabályairól szóló 1995. évi LIII. tv. (továbbiakban: Ktv.) 12.§ (2)-(3) és (9) bekezdései, az 51.§ (1) bekezdése, a nyilvánosság környezeti információkhoz való hozzáférésének rendjéről szóló 311/2005. (XII.25.) Korm. rendelet (továbbiakban: Kormányrendelet) 2.§-a, illetve a 2001. évi LXXXI. tv.-el a magyar jogrendbe iktatott Aarhusi Egyezmény biztosítja az Egyesületünk számára.

Kérem, hogy szíveskedjen a következő kérdések megválaszolásához szükséges adatokat, dokumentumokat megküldeni az Egyesület számára:

1. A CATL kínai akkumulátorgyár egységes környezethasználati engedélyét biztosító hatósági határozatban **(HB/17-IKV/00002-220/2023)** szerepel, hogy „a Debreceni Vízmű Zrt. nyilatkozata szerint a vízkészletek és vízbázisok védelme érdekében, továbbá az előremutató fenntartható közműszolgáltatás miatt dolgoznak azon, hogy a Déli Ipari Parkba betelepülő vállalkozások nagy mennyiségű technológiai vízigényét úgynevezett szürkevízzel oldják meg elsődlegesen.” A hatósági engedélyező határozatban utalást találunk a 1661/ 2022. (XII.22.) Korm. határozatra, mely szerint intézkedési tervet kell kidolgozni a debreceni Déli és Észak-Nyugati Gazdasági Övezet ipari vízzel történő ellátásának előkészítéséhez kapcsolódó kormányzati feladatokról. A határozat szerint felmérik, hogy az ipari vízre vonatkozó igény tisztított szennyvízből, vagy nem ivóvíz minőségű vízből hogyan valósítható meg. A CATL 3. alkalommal beadott engedély kérelem módosításában érintőlegesen szintén foglalkozik a szürkevíz kérdéskörével.
2. *Kérjük, hogy adatokkal, dokumentumokkal, intézkedési tervvel, szerződésekkel, hatástanulmánnyal, kockázatelemzéssel, költséghatékonysági elemzéssel, gazdasági elemzéssel és feltevéssel, a Korm. határozat végrehajtásával kapcsolatos jelentéssel megalapozottan tájékoztasson arról, hogy az idézett nyilatkozattal és Korm. határozattal kapcsolatban, milyen intézkedéseket tettek eddig, azzal milyen eredményt értek el.*
3. *Valamint adatok, dokumentumok megküldésével tájékoztassanak, milyen vegyi/kémiai összetételű szürkevizet, vagy egyéb elnevezésű vizet állítanak elő a technológiai vízigény (benne a hűtésre szánt vízigény) biztosítására, ezt milyen technológiával állítják elő, és ez a technológia mennyiben más, mint a jelenlegi szennyvíztisztításra használt technológia.*
4. *Kérem, tájékoztassanak, hogy a szürkevíz összetételével, a technológia kialakításával kapcsolatban bevonják-e és milyen mértékben a Déli Ipari Parkban, illetve az Észak-Nyugati Gazdasági övezetben akkumulátorgyártással foglalkozó, létesítés alatt álló üzemeket, valamint mikorra várható annak a technológiának a kialakítása, amely olyan összetételű szürkevizet vagy egyéb elnevezésű vizet tud használatra felajánlani a CATL és az EVE Power akkumulátorgyárnak, amelyet az elfogad és biztonsággal tud használni, és mi lesz ennek a víznek a kémiai/vegyi összetétele.*
5. *Az elkészült technológiával biztosított szürkevizet felajánlják-e az EcoPro BM katódgyárnak is, amely szintén nagy mennyiségű ivóvíz felhasználására kapott engedélyt a hatóságtól.*
6. *Kérem, tájékoztassanak, hogy a CATL technológiai vízigényébe beleértik-e a hűtésre használni kívánt vizet. Amennyiben a hűtésre használt vizet is a technológiai vízigénybe tartozóhoz számítják, kérem, tájékoztassanak, hogy amennyiben a hűtésre is szürkevizet vagy egyéb elnevezésű vizet (nem ivóvizet) kívánnak biztosítani a CATL akkumulátorgyárnak, annak milyen lesz a kémiai/vegyi összetétele, benne különösen a különböző nehézfémek jelenléte.*
7. *Kérem, tájékoztassanak, hogy milyen technológia-váltással jár a Vízműnél a CATL cégnek ígért szürkevíz biztosítása? Ha várható technológia-váltás, akkor ezt milyen forrásból szándékoznak finanszírozni?*
8. *Kérem, tájékoztassanak, hogy a Vízmű kért-e a szűrkevíz CATL részére történő átadásával kapcsolatban technológia váltáshoz vízjogi üzemeltetési engedély módosítást vagy bármilyen más engedélyt, engedély módosítást az engedélyező hatóságtól. Mikor kérte és milyen eredménnyel. Kérem az engedélyek megküldését.*
9. *Kérem, tájékoztassanak, erülhet-e bármilyen módon a CATL-nak biztosítani kívánt szürkevízbe CIVAQUA program által Debrecenbe juttatott víz?*

A Vízmű kibocsátása, ennek mérési eredményei környezeti információk, amely környezeti információk közérdekű adatok, azokat mindenkinek joga van megismerni (Ktv. 12.§ (2) bekezdés). A Ktv. 12.§ (9) bekezdése szerint a környezethasználó köteles az általa okozott környezetterheléssel, környezet igénybevétellel, valamint környezetveszélyeztetéssel összefüggő adatokról kérelemre bárkinek tájékoztatást adni.

**Amennyiben üzleti titokra kíván hivatkozni a megismerés korlátozása esetében, úgy vegye figyelembe, hogy a kért adatok a környezetbe történő kibocsátással kapcsolatos információk. A Ktv. 12.§ (5) bekezdés alapján a környezetbe történő kibocsátással kapcsolatos információ megismerését nem lehet arra hivatkozva megtagadni, hogy az üzleti titok**. Ha a mérési eredményt tartalmazó dokumentáció igazoltan védelemre szoruló üzleti titkot tartalmaz, úgy az adatkezelő azt felismerhetetlenné téve köteles az igénylő számára kiadni.

Kérjük, hogy kérelemnek az Infotv. 30.§ (2). bekezdése szerint tegyen eleget, az adatigénylést közérthető formában, emailben a következő címre megküldve: info@miakoegyesulet.hu .doc vagy .pdf kiterjesztésű file-okban teljesítse. Ha a kért adatot már korábban elektronikus formában nyilvánosságra hozták, az igény teljesíthető az adatot tartalmazó nyilvános forrás (működő, pontos link) megjelölésével is. Kérem, hogy az adatkésést ne az OKIR rendszerre utalással teljesítse, mivel a rendszer az utóbbi időszakban nem, vagy akadozva működik.

Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni. Amennyiben a közérdekű adat megismerésére irányuló igénynek az Infotv. 29.§ (1). bekezdése szerint az igény beérkezését követő legrövidebb idő alatt, legfeljebb 15 napon belül nem tud eleget tenni arra hivatkozással, hogy az adatigénylés jelentős terjedelmű, illetve nagyszámú adatra vonatkozik, vagy a teljesítés a munkaerőforrás aránytalan mértékű igénybevételével jár, a határidő egy alkalommal 15 nappal meghosszabbítható. Erről az igény beérkezését követő 15 napon belül kell tájékoztatást küldenie.

A Nemzeti Adatvédelmi és Információszabadság Hatóság NAIH/ 2015/4710/2/V. számú állásfoglalásából következően a jelen adatigénylés az Infotv. 29.§ (1b) bekezdése alapján nem tagadható meg, mivel tartalmazza az adatigénylő nevét és elérhetőségét. Ezen túlmenő adatok megadását az adatkezelő nem kérheti.

Az általános közigazgatási rendtartásról szóló 2016. évi CL. törvény (továbbiakban: Ákr.) iratbetekintésre vonatkozó szabályai nem relevánsak az adatigénylés kapcsán, az adatigénylés megtagadásának jogalapjaként az Ákr. eljárási szabályainak idézése az információszabadság indokolatlan és aránytalan korlátozását jelenti.

Felhívom figyelmét, hogy a Ktv. 12.§ (6) bekezdése értelmében, amennyiben nem rendelkezik a kért környezeti információval, az információ megismerésre vonatkozó igényt köteles a környezeti információval rendelkező szervnek megküldeni és erről az igénylő Egyesületet értesíteni vagy tájékoztatni, hogy a kért információt mely környezeti információval rendelkező szervtől igényelheti.

Együttműködésüket köszönjük!

Mikepércs, 2024. 07. 12.

 Tisztelettel:

 Kozma Éva

 elnök

 Mikepércsi Anyák a Környezetért Egyesület